# Meløy Kommune søker fritidskontakterHva er en fritidskontakt?

# En fritidskontakt, også kalt støttekontakt, er en person som støtter andre gjennom sosialt samvær og aktiviteter. Målet er å styrke selvtilliten til brukeren som har fått og hjelpe dem til å bli mer komfortable med å omgås andre.

# En fritidskontakt kan bidra til at brukeren blir bedre rustet til å takle utfordringer i livet. Fritidskontakten skal hjelpe den enkelte brukeren til å få en mer aktiv og meningsfull fritid.

# Hva gjør en fritidskontakt?

# Som fritidskontakt planlegger du sammen med brukeren hva dere skal gjøre. Det kan være alt fra kafébesøk og kino til turer i friluft eller andre aktiviteter. Du og brukeren bestemmer sammen hva som passer best. Kommunen dekker utgifter på opptil 400 kroner per måned til slike aktiviteter.

# Hovedoppgaven din er å støtte brukeren i å bli mer aktiv, enten ved å delta i aktiviteter de foreslår eller ved å motivere dem til å prøve nye ting. Målet er alltid å gjøre fritiden deres mer meningsfull.

# Hvem kan bli fritidskontakt?

# Alle over 18 år kan bli fritidskontakt. Du trenger ingen formell utdanning, men det er viktig at du er moden, trygg på deg selv og kan samarbeide godt med andre. Du må også være klar til å forplikte deg til oppdraget/arbeidet i minst ett år.

# Som fritidskontakt må du forstå og respektere kravene til taushetsplikt, og du skal være i stand til å ta ansvar for et annet menneske. Alkohol og rusmidler er selvfølgelig ikke tillatt under aktiviteter med brukeren.

# Hva kan du forvente som fritidskontakt?

# Når vi matcher deg med en bruker, tar vi hensyn til alder, kjønn, interesser og personlighet, slik at det blir en god opplevelse for begge parter.

# Taushetsplikt

# Som fritidskontakt har du taushetsplikt etter helsepersonelloven. Dette betyr at du må signere en taushetserklæring som skal ligge sammen med oppdragsavtalen.

# Vil du bli fritidskontakt?

# Dette er en meningsfull rolle der du kan bidra til at et annet menneske får en bedre hverdag. Hvis du har tid og lyst til å gi noe tilbake, ønsker vi å høre fra deg! Ta kontakt med oss for mer informasjon på e-post renathe.berg@meloy.kommune.no eller merete.vangstad@meloy.kommune.no

|  |
| --- |
| Enhet for bofellesskap |